OZNÁMENIE KOMISIE EURÓPSKEMU PARLAMENTU A RADE o konzultáciách o rybolovných možnostiach na rok 2015 v rámci spoločnej rybárskej politiky /* COM/2014/0388 final */





OZNÁMENIE KOMISIE EURÓPSKEMU PARLAMENTU A RADE o konzultáciách o rybolovných možnostiach na rok 2015 v rámci spoločnej rybárskej politiky Úvod Rybolovné možnosti na rok 2015 sa v rámci novej spoločnej rybárskej politiky (SRP)[1] budú stanovovať prvýkrát. Stanovením rybolovných možností sa musí prispieť k dosahovaniu cieľov novej SRP. Rybolovnými možnosťami stanovenými v súlade s cieľom týkajúcim sa maximálneho udržateľného výnosu v kombinácii s ďalšími nástrojmi riadenia vymedzenými v novej SRP by sa malo zabezpečiť, aby sa rybolovné činnosti stali environmentálne dlhodobo udržateľnými a aby sa dôsledne riadili, a to s cieľom dosiahnuť hospodársky a spoločenský prínos, ako aj prínos v oblasti zamestnanosti, a prispieť k dostupnosti dodávok potravín. Rybolovné možnosti sa musia stanoviť v súlade s článkom 2 ods. 2 nariadenia o SRP a v súlade s cieľom postupnej obnovy a udržania populácií rýb nad úrovňami biomasy, pri ktorých možno dosiahnuť maximálny udržateľný výnos. Cieľ týkajúci sa maximálneho udržateľného výnosu sa má podľa možnosti dosiahnuť do roku 2015 a postupne, na vzostupnom základe, najneskôr do roku 2020 pre všetky populácie. Týmto cieľom sa takisto prispeje k dosiahnutiu dobrého environmentálneho stavu do roku 2020, ako je stanovené v rámcovej smernici o morskej stratégii[2] a v SRP. V záujme dosiahnutia tohto cieľa budú návrhy Komisie vychádzať z toho, aby sa vplyv rybárskych flotíl na populácie (rybolovná úmrtnosť) v čo najkratšom uskutočniteľnom časovom horizonte dostal na úrovne, ktoré sú potrebné na to, aby sa populáciám umožnilo obnoviť na úrovne biomasy, ktoré produkujú maximálny udržateľný výnos. Komisia po dosiahnutí tohto cieľa navrhne podľa potreby opatrenia, ktorými sa umožní ďalšia obnova. Rok 2015 bude tiež rokom, v ktorom nadobudne účinnosť povinnosť vylodiť úlovky v prípade určitých druhov rybolovu[3]. Rybolovné možnosti týkajúce sa populácií rýb, na ktoré sa vzťahuje povinnosť vylodiť úlovky, sa stanovia pri zohľadnení zmeny v rybolovných možnostiach, ktorá odráža skôr úlovky ako vylodenia úlovkov[4], za predpokladu, že sa týmto neohrozí cieľ týkajúci sa maximálneho udržateľného výnosu, ani to nepovedie k zvýšeniu rybolovnej úmrtnosti pri rybolove. Návrhy Komisie na rybolovné možnosti budú vychádzať z najlepších dostupných vedeckých odporúčaní Medzinárodnej rady pre výskum mora (ICES) a Vedeckého, technického a hospodárskeho výboru pre rybné hospodárstvo (STECF) týkajúcich sa dosiahnutia maximálneho udržateľného výnosu. V prípade populácií, pri ktorých takéto odporúčanie nie je k dispozícii, sa v návrhoch Komisie uplatní prístup predbežnej opatrnosti v súlade s článkom 2 ods. 2 nariadenia SRP. ICES pripravila na požiadanie Komisie odporúčanie pre rámec na hodnotenie dobrého environmentálneho stavu pre komerčne využívané populácie rýb a mäkkýšov (deskriptor 3 rámcovej smernice o morskej stratégii)[5]. Ďalšia činnosť sa vykoná s cieľom preukázať, ako maximálny udržateľný výnos prispieva k dosiahnutiu dobrého environmentálneho stavu, a tým zaistiť súdržnosť medzi SRP a vykonávaním rámcovej smernice o morskej stratégii. Týmto oznámením sa stanovujú zásady uplatňované na návrhy Komisie na rybolovné možnosti na rok 2015[6]. Vyzývame zainteresované strany, aby predložili svoje stanoviská Komisii do 30. septembra 2014. V článku 50 nariadenia o SRP sa stanovuje, že Komisia má ročne predkladať Európskemu parlamentu a Rade správu o pokroku v dosahovaní maximálneho udržateľného výnosu a o situácii v oblasti populácií rýb. Toto oznámenie je zároveň určené na poskytnutie týchto informácií. Nová SRP a návrhy celkového povoleného výlovu (TAC) na rok 2015 Riadenie podľa viacročných plánov V novej SRP sa vyžaduje prijatie viacročných plánov. Zriadila sa medziinštitucionálna pracovná skupina, ktorej cieľom je prekonať mŕtvy bod medzi inštitúciami a umožniť rozvoj a zavedenie viacročných plánov v rámci novej SRP. Pracovná skupina dokončila svoju činnosť v apríli 2014 a podala o tom správu európskym inštitúciám. Správa vychádza z ustanovení o viacročných plánoch v novej SRP. Plánmi by sa mal zabezpečiť rozsiahly a stály rámec riadenia, ktorým sa zabezpečí udržateľnosť rybolovu s vysokými a stabilnými výnosmi pre odvetvie rybného hospodárstva, pričom sa zohľadní prístup k riadeniu rybárstva vychádzajúci z ekosystému prostredníctvom minimalizácie negatívnych dosahov rybolovných činností na morský ekosystém. Hlavnými prvkami plánov sú cieľ týkajúci sa maximálneho udržateľného výnosu a lehoty na dosiahnutie tohto cieľa. Cieľ týkajúci sa maximálneho udržateľného výnosu bude vyjadrený ako rozpätia a mal by obsahovať ochranné referenčné body. Rozhodnutia v rámci plánov musia vychádzať z najlepších dostupných vedeckých odporúčaní. Plánmi by sa mala umožniť flexibilita pri ročných rozhodnutiach o rybolovných možnostiach. V súvislosti s určitými populáciami by sa malo v plánoch podľa potreby zohľadniť prijatie alternatívnych ochranných opatrení, čo by predstavovalo záležitosť tykajúcu sa regionalizácie. Pokiaľ ide o zmiešaný rybolov, v plánoch by sa mali určiť druhy, ktoré sú hybnou silou rybolovu, a malo by sa zabezpečiť riadenie všetkých populácií v súlade s cieľom týkajúcim sa maximálneho udržateľného výnosu. Komisia čo najskôr navrhne viacročné plány vychádzajúce z tejto správy a zanalyzuje potrebu úpravy existujúcich návrhov podľa plánov vychádzajúcich z aktualizovaných vedeckých odporúčaní. Komisia takisto zvažuje predloženie nových návrhov s cieľom vymeniť súčasné plány na obnovu alebo plány riadenia, ktorými sa už dosiahli ich ciele, alebo ktoré potrebujú výmenu s cieľom prispôsobiť ich novej SRP. Populácie s posúdením maximálneho udržateľného výnosu Cieľom SRP je podľa možnosti dosiahnuť miery využívania maximálneho udržateľného výnosu do roku 2015. Komisia preto pre zväčšujúcu sa skupinu populácií s celkovým posúdením a odhadmi maximálneho udržateľného výnosu plánuje navrhnúť celkový povolený výlov (TAC) v súlade s maximálnym udržateľným výnosom v roku 2015. V najnovších posúdeniach zahŕňala táto skupina 46 populácií prvoradého záujmu EÚ v severovýchodnom Atlantiku a v Baltskom mori (pozri ďalej, ako aj prílohu I). V prípade Stredozemného a Čierneho mora sa zohľadnili údaje za posledné tri roky, avšak počet neposudzovaných populácií v tejto oblasti je neznámy. Oneskorenie dosiahnutia cieľa po roku 2015 (a najneskôr do roku 2020) by bolo prijateľné len v prípade, keby dosiahnutie maximálneho udržateľného výnosu do roku 2015 vážne ohrozilo sociálnu a hospodársku udržateľnosť dotknutých rybárskych flotíl. Toto je v súlade s reformovanou SRP. Ak existujú viacročné plány a ak sú v súlade s maximálnym udržateľným výnosom, Komisia ich bude naďalej uplatňovať. Ak už nie je možné súčasné plány použiť (napríklad z dôvodu dosiahnutia iného cieľa ako cieľa týkajúceho sa maximálneho udržateľného výnosu), Komisia príjme návrhy rybolovných možností vychádzajúce z maximálneho udržateľného výnosu. V novej SRP je prioritou zjednodušenie riadenia. Komisia preskúma pridanú hodnotu riadenia prostredníctvom obmedzenia rybolovného úsilia ako dodatočného systému pre TAC. Jej zámerom je odstránenie nástrojov riadenia, ktoré neposkytujú žiadnu pridanú hodnotu pri dosahovaní cieľov novej SRP. Komisia sa bude usilovať o dosiahnutie dohody s našimi partnermi v otázke rovnakého prístupu k populáciám, v prípade ktorých existuje posúdenie maximálneho udržateľného výnosu a ktoré sú spoločné s tretími krajinami alebo riadené prostredníctvom regionálnych organizácií na riadenie rybárstva. Ostatné populácie V prípade, že na určenie úrovní neexistujú dostatočné vedecké odporúčania, by sa mali zvažovať odhadované parametre. Ide o týchto päť situácií: Komisia má v úmysle predložiť návrhy vo všetkých prípadoch na základe vedeckých odporúčaní a bez toho, aby boli ohrozené požiadavky na ochranu týchto populácií. Populácie, v prípade ktorých sú k dispozícii údaje na stanovenie približných hodnôt maximálneho udržateľného výnosu Túto kategóriu populácií tvoria populácie, ktoré sú bohaté na údaje, analyticky posúdené a existujú k nim prognózy o trendoch. Vo všeobecnosti je k dispozícii približná hodnota maximálneho udržateľného výnosu Prístup k stanoveniu TAC bude podobný, ako v prípade populácií s celkovým posúdením maximálneho udržateľného výnosu. Komisia plánuje v blízkej budúcnosti hodnotenie potreby a možností rozširovania poznatkov o týchto populáciách s cieľom celkovo posúdiť maximálny udržateľný výnos. Populácie, v prípade ktorých sú k dispozícii trendy posúdené na základe prieskumov alebo série času výlovu na vytvorenie približných hodnôt maximálneho udržateľného výnosu Odporúčanie ICES v súvislosti s týmito populáciami je len kvantitatívne: v prípade, že posúdenie maximálneho udržateľného výnosu nie je k dispozícii, sa navrhujú obmedzenia výlovu. Komisia má v úmysle použiť vo svojich návrhoch aktualizované odporúčanie ICES v súvislosti s týmito populáciami a túto situáciu posúdi na základe jednotlivých prípadov, pričom zohľadní prístup predbežnej opatrnosti. Komisia plánuje v blízkej budúcnosti hodnotenie potreby a možností rozširovania poznatkov o týchto populáciách, a to podľa jednotlivých populácií, s cieľom umožniť stanovenie približných hodnôt maximálneho udržateľného výnosu. Populácie, v prípade ktorých sa predpokladá ich stabilita Rada a Komisia súhlasili v decembri 2013 s potrebou zachovať nezmenený TAC v prípade 25 populácií, pokiaľ sa vo vedeckom odporúčaní neuvedie potreba zmeny. Vo všeobecnosti ide o populácie, ktoré sú považované len za vedľajší úlovok alebo za populácie s nízkymi úrovňami využívania kvót, s obmedzenými informáciami o stave populácií a s nízkym hospodárskym významom. Populácie, v prípade ktorých neexistuje vedecké odporúčanie Ak nie je k dispozícii žiadne vedecké odporúčanie, malo by sa postupovať systematickým, vopred vymedzeným a transparentným spôsobom podľa prístupu predbežnej opatrnosti v súlade s článkom 2 ods. 2 nariadenia o SRP. Hlbokomorské populácie Rada v roku 2014 stanoví rybolovné možnosti týkajúce sa hlbokomorských populácií na roky 2015 – 2016. Hlbokomorské populácie sa musia riadiť udržateľným spôsobom s ohľadom na citlivosť niektorých z týchto populácií a na hlbokomorský život. V prípade mnohých populácií stále nie sú k dispozícii dostatočné poznatky a údaje na vedeckú analýzu. Potreba dodržovať prístup predbežnej opatrnosti systematickým, vopred vymedzeným a transparentným spôsobom v súlade s článkom 2 ods. 2 nariadenia o SRP je naliehavá. Komisia pri predkladaní svojich návrhov bude brať náležitý ohľad na záväzky podľa rezolúcií OSN č. 61/105 z roku 2006, č. 64/72 z roku 2009, č. 66/68 z roku 2011 a na medzinárodné usmernenia Organizácie OSN pre výživu a poľnohospodárstvo z roku 2008 k riadeniu hlbokomorského rybolovu na šírom mori. Povinnosť vylodiť všetky úlovky Povinnosť vylodiť úlovky nadobudne účinnosť v roku 2015 v prípade[7]: · rybolovu malých pelagických druhov (makrela atlantická, sleď atlantický, stavrida, treska belasá, ryby čeľade Caproidae, sardela európska, striebristka, sardinka európska a šprota severná), · rybolovu veľkých pelagických druhov[8] (tuniak modroplutvý, mečiar veľký[9], tuniak dlhoplutvý, tuniak okatý, marlín mozaikový a kopijonos belavý), · rybolovu na priemyselné účely (koruška polárna, piesočnicovité, treska koruškovitá a iné), · rybolovu lososa v Baltskom mori a · rybolovu v Baltskom mori, a to najneskôr od 1. januára 2015 v prípade druhov charakterizujúcich daný rybolov a najneskôr od 1. januára 2017 v prípade všetkých ostatných druhov. Členské štáty spolupracovali na regionálnej úrovni pri vykonávaní povinností vylodiť úlovky. Parlament a Rada takisto skúmajú návrh Komisie na zosúladenie nariadení o technických opatreniach a o kontrole pravidiel týkajúcich sa povinnosti vylodiť úlovky. V prípade dotknutých rybolovov došlo pri stanovovaní rybolovných možností k zmene a namiesto vylodených úlovkov sa zohľadňujú úlovky. Tieto úpravy môžu zahŕňať prispôsobenia TAC v závislosti od rozsahu údajov o predchádzajúcom odhadzovaní a od potreby vyhnúť sa zvyšovaniu rybolovnej úmrtnosti. Komisia požiadala ICES, aby do príslušných hodnotení populácií a prognóz o úlovkoch zahrnula dostupné údaje o odhadzovaní v rámci týchto rybolovov. ICES bude využívať dostupné údaje o odhadzovaní z nedávnej minulosti, pokiaľ budú tieto údaje overené na účely použitia v hodnoteniach a odporúčaní na rok 2015 Predpokladá sa, že to povedie k úprave rybolovných možností týkajúce sa populácií zahrnutých do povinnosti vylodiť úlovky v roku 2015. Je nevyhnutné, aby tieto úpravy zostali kompatibilné s dosiahnutím maximálneho udržateľného výnosu. Členské štáty sa vyzývajú, aby v rámci novej SRP realizovali pilotné projekty v záujme prípravy na povinnosť vylodiť úlovky. To by sa malo vykonať v rámci dostupných rybolovných možností. S cieľom zlepšiť údaje môžu členské štáty na podporu pilotných projektov využívať kvóty, ktoré sú k dispozícii vnútroštátne. Bude to užitočné pre rybolovné možnosti po roku 2015. V novej SRP sa stanovujú niektoré opatrenia, ktorými sa umožní dodatočná flexibilita a ktoré sa využijú pri riadení populácií v rybolovoch podliehajúcich povinnosti vylodiť úlovky[10]. V súvislosti s rybolovnými možnosťami je dôležitá flexibilita medziročných kvót, flexibilita medzi druhmi (výlov jedného druhu sa môže za určitých podmienok započítať do kvóty cieľových druhov), výnimky de minimis a výnimky na základe vysokej schopnosti prežitia. Informácie o týchto ustanoveniach o flexibilite budú zohľadnené pri predkladaní budúcich návrhov rybolovných možností. Stredozemné more Cieľ týkajúci sa maximálneho udržateľného výnosu sa vzťahuje aj na populácie Stredozemného mora, ktoré sa neriadia TAC. Komisia a členské štáty skúmajú, či sú ciele vnútroštátnych plánov riadenia prijatých v nariadení o rybolove v Stredozemnom mori[11] v súlade s cieľom týkajúcim sa maximálneho udržateľného výnosu. Plány prijaté v súčasnosti alebo pred prijatím sa uvádzajú ďalej: CHORVÁTSKO – Vlečné siete CHORVÁTSKO – Vakové siete CYPRUS – Vlečné siete GRÉCKO – Vakové siete GRÉCKO – Vlečné siete FRANCÚZSKO – Vlečné siete FRANCÚZSKO – Vlečné siete „gangui“ FRANCÚZSKO – Pobrežné záťahové siete ŠPANIELSKO – Vlečné siete ŠPANIELSKO – Vakové siete ŠPANIELSKO – Záťahové siete ovládané z lode, Murcía ŠPANIELSKO – Záťahové siete ovládané z lode, Baleárske ostrovy ŠPANIELSKO – Záťahové siete ovládané z lode, Katalánsko ŠPANIELSKO – Dredž, Andalúzia TALIANSKO – Obchvatné siete (4 plány) TALIANSKO –Vlečné siete (8 plánov) TALIANSKO – Záťahové siete ovládané z lode, Ligúria-Toskánsko SLOVINSKO – Vlečné siete SLOVINSKO – Vakové siete MALTA – Vlečné siete MALTA – Vakové siete (2 plány) Vývoj stavu populácií Nadmerný lov sa znížil v európskych vodách Atlantického oceánu, Severnom mori a Baltskom mori. V prípade populácií s posúdeniami maximálneho udržateľného výnosu klesol nadmerný lov z 94 % populácií v roku 2003 na 63 % v roku 2009 a na 41 % v roku 2012. Posudzoval sa väčší podiel populácií. Počet populácií, ktoré sa podľa dostupných odhadov lovia na úrovniach zodpovedajúcich maximálnemu udržateľnému výnosu, vzrástol z len 2 v roku 2003 na 13 v roku 2009 a na 27 v roku 2012 (príloha Ia). Počet populácií s celkovými posúdeniami maximálneho udržateľného výnosu vzrástol z 34 v roku 2005 na 35 v roku 2009 a na 46 v roku 2014. V počte populácií s kvantitatívnym odporúčaním sa dosiahol významný pokrok, ktorý predstavoval nárast z 59 v roku 2003 na 71 v roku 2014, čo je výsledok zavedenia nových metód v roku 2013 zo strany ICES. Pri rýchlo sa zväčšujúcom počte posudzovaných populácií je zjavné, že v Stredozemnom mori stále prevažuje nadmerný lov, ako je znázornené na obrázkoch 1 až 3. Je potrebné urýchlene prijať účinné opatrenia na postupné ukončenie nadmerného lovu. Obrázok 1. Počet populácií so známym posúdením v rokoch 2007 až 2012 podľa subregiónov Stredozemného mora a Čierneho mora. Obrázok 2. Počet populácií so známym posúdením v rokoch 2007 až 2012 podľa rybolovu v Stredozemnom mori a Čiernom mori. Obrázok 3. Počet populácií, ktoré boli podľa posúdenia nadmerne lovené v rokoch 2007 až 2012 podľa rybolovu v Stredozemnom mori a Čiernom mori. V prílohe Ic sa uvádza predbežná analýza. Pri niektorých oblastiach sa hodnotí len časť zdrojov. Napriek nedávnym zlepšeniam zostáva v Stredozemnom mori a Čiernom mori naďalej veľká neznáma časť. Súčasné poznatky o stave ostatných populácií rýb sa uvádzajú ďalej na regionálnom základe[12]. Pelagické populácie v severovýchodnom Atlantiku Miera rybolovu väčšiny populácií sleďa atlantického (Severné more, oblasť západne od Škótska, Írske more a Keltské more) je na úrovni maximálneho udržateľného výnosu alebo v rámci neho. Celkové povolené výlovy zodpovedajúce maximálnemu udržateľnému výnosu boli stanovené na rok 2014 vo všetkých prípadoch. Situácia niektorých ďalších populácií sa zhoršila: západné populácie stavridy ostrobokej a sleďa atlantického severozápadne od Írska sú nadmerne lovené. V prípade makrely atlantickej sa dosiahla dohoda medzi Faerskými ostrovmi, Nórskom a EÚ o udržateľnom riadení. V odporúčaní ICES na rok 2014 sa uvádza, že populácie sa pravdepodobne významne zväčšili. Severné more, Skagerrak a Kattegat Treska tmavá, platesa veľká, treska jednoškvrnná a homáre v oblastiach Skagerrak a Fladen Ground sa lovia na úrovniach v súlade s maximálnym udržateľným výnosom. Všetky ostatné populácie sa buď nadmerne lovia, alebo ich stav je neznámy. Aj napriek nedávnemu nárastu populácie a zníženiam rybolovnej úmrtnosti je populácia tresky v Severnom mori len mierne nad hraničnou biomasou a stále ďaleko od bezpečnostnej úrovne. Rybolovná úmrtnosť zostáva naďalej nad úrovňami maximálneho udržateľného výnosu. Miera odhadzovaných úlovkov klesá, ale stále sa pohybuje na úrovni 25 % vylodených úlovkov. V oblasti Kattegat sa veľkosť populácie tresky pohybuje na mimoriadne nízkej úrovni, a preto možno budú na ochranu tejto populácie potrebné okrem nižších TAC a úsilia aj ďalšie opatrenia. Baltské more Rada postupovala podľa spoločného stanoviska riaditeľstiev pobaltských členských štátov na fóre BALTFISH o stanovení TAC v súlade s vedeckými odporúčaniami. Sleď v strednej časti Baltského mora, sleď v Botnickom zálive a šprota severná sa lovia v súlade s maximálnym udržateľným výnosom. V poslednom odporúčaní sa však uvádza, že v prípade populácie tresky škvrnitej v západnom Baltiku presahuje miera rybolovnej úmrtnosti stanovená v súčasnom pláne cieľ týkajúci sa maximálneho udržateľného výnosu. Východná populácia tresky škvrnitej vykazuje vývoj, pri ktorom je nemožné použiť súčasné modely posudzovania. Komisia v roku 2014 navrhne nový viacročný plán pre Baltské more. Oblasť západne od Škótska, Írske more a Keltské more Určité populácie sihov iných ako treska jednoškvrnná zostávajú v oblasti západne od Škótska na nízkych úrovniach. Objem odhadzovaných úlovkov zostáva vysoký a je ho potrebné riešiť. Členské štáty vypracovali technické opatrenia zamerané na zníženie úmrtnosti tresky a na predchádzanie nechceným úlovkom, pričom pri niektorých sa preukázalo zníženie nechcených úlovkov (napr. v Írskom mori). Ostatné opatrenia sa naďalej posudzujú a vyžaduje sa ďalšia činnosť. V Keltskom mori sa rybolovné možnosti znížili, keďže účinok určitých nedávnych doplnení mladých rýb sa vytráca. Podľa odporúčania o maximálnom udržateľnom výnose boli rybolovné možnosti týkajúce sa tresky škvrnitej a tresky merlang značne znížené. Populácia tresky jednoškvrnnej mala obdobie zníženého doplnenia, avšak rovnakým problémom bolo odhadzovanie úlovkov. Opatrenia týkajúce sa selektívnosti zavedené v Keltskom mori v roku 2012 boli preskúmané, avšak STECF zostal nerozhodný v otázke prispievania týchto opatrení k ochranným cieľom. V prípade všetkých populácií homára štíhleho existuje odporúčanie vychádzajúce z maximálneho udržateľného výnosu, s výnimkou jednej funkčnej jednotky, vrátane oblasti Porcupine Bank, ktorá má stále sezónne (jednomesačné) uzavretie a samostatnú podkategóriu TAC. ICES poskytol posúdenia maximálneho udržateľného výnosu pre 18 populácií s odporúčaním znížiť rybolovné možnosti týkajúce sa 14 populácií, a to často významnou mierou. Odporúčanie o maximálnom udržateľnom výnose sa vykonalo v prípade 12 z týchto populácií v súvislosti s rybolovnými možnosťami na rok 2014. Hlbokomorské druhy Odhady pre väčšinu hlbokomorských populácií nie sú k dispozícii v dôsledku nedostatku údajov. V súčasnom odporúčaní ICES pre väčšinu populácií sa uvádza, že pokiaľ o rybolove nie je známe, že je udržateľný, mal by sa v rokoch 2015 až 2016 znížiť, respektíve by sa nemalo umožniť jeho rozšírenie. Hlavné znepokojenie vyvolávajú hoplostet oranžový, hlbokomorské žraloky, pagel bledý a niektoré populácie dlhochvosta tuponosého. ICES upozornila, že mnohé rybolovy zamerané na hlbokomorské druhy sú zmiešanými rybolovmi s relatívne veľkým vedľajším výlovom necieľových druhov. Pri stanovovaní TAC pre cieľové druhy by sa mal zohľadniť dosah na druhy vedľajšieho výlovu. Iberské vody Atlantického oceánu a Biskajský záliv Pre Biskajský záliv a iberské vody Atlantického oceánu je k dispozícii málo posúdení. Populácie merlúzy európskej, kalkanov rodu Lepidorhombus a čertovitých sa zlepšujú. Hoci merlúza európska zaznamenala dobré dopĺňanie, populácia je naďalej nadmerne lovená a jej dlhodobá udržateľnosť je ohrozená. Komisia vykonala v roku 2012 audit systémov zaznamenávania úlovkov a rybolovného úsilia členských štátov. Odsúhlasili sa ďalšie opatrenia a kontrola sa zlepšuje. V prípade homára štíhleho v Kantábrijskom mori stále platí odporúčanie zastaviť jeho lov. Stredozemné a Čierne more Všeobecná rybárska komisia pre Stredozemné more (GFCM) a STECF vykonali v období rokov 2007 až 2012 viac ako 300 posúdení. Počet posúdených populácií vzrástol z 29 v roku 2007 na 104 v roku 2012. Napriek tomu sú poznatky stále obmedzené, keďže celkový počet komerčne využívaných populácií je značne vyšší. V porovnaní s východnou časťou povodia je počet hodnotených populácií vyšší v západnej a strednej časti. O stave populácií v južných subregiónoch nie je veľa informácií. Úrovne využívania sú dosť nad rámcom cieľov maximálneho udržateľného výnosu. Z 97 populácií bolo 91 % nadmerne lovených. Najbežnejšími populáciami pri morskom dne, ktoré sa nadmerne lovia, sú merlúza európska, sultánka nachová a astado. Sardinka a sardela patria k populácii dvoch malých pelagických druhov, ktoré sa bežne nadmerne lovia. V Čiernom mori je stav 7 populácií známy a 5 z nich je nadmerne využívaných. Kalkan veľký sa v rámci populácií riadených podľa TAC nadmerne loví a šprota severná sa od roku 2007 využíva udržateľne. Populácie migrujúce na veľké vzdialenosti v Atlantickom oceáne a Stredozemnom mori K týmto populáciám patria tuniak modroplutvý, tuniak dlhoplutvý, tuniak tropický, mečiar veľký a marlíny a kopijonosy, ktoré sa hodnotia a riadia v Medzinárodnej komisii pre zachovanie atlantických tuniakov (ICCAT). Väčšina druhov tuniaka má dlhú životnosť a posúdenia sa nevykonávajú ročne. Dostupné informácie o stave ochrany jednotlivých populácií sú rôzne a stále pretrváva niekoľko neistôt. Najnovšie posúdenia (2013) populácie mečiara veľkého v Atlantickom oceáne ukazujú, že došlo k obnove populácie po nadmernom love začiatkom tretieho tisícročia. V roku 2013 sa hodnotil aj tuniak dlhoplutvý v Severnom Atlantiku. Miery rybolovnej úmrtnosti sú pod úrovňou maximálneho udržateľného výnosu, hoci biomasa populácie sa potrebuje naďalej obnovovať, aby dosiahla úrovne schopné produkovať maximálny udržateľný výnos. Populácia tuniaka modroplutvého vo Východnom Atlantiku a Stredozemnom mori v posledných rokoch vzrástla. Posúdenie je značne neisté, avšak výsledkom zavedenia plánu obnovy ICCAT sú zníženia rybolovnej úmrtnosti, ktorá sa v súčasnosti odhaduje na úroveň nižšiu ako úroveň maximálneho udržateľného výnosu. Výlovy pri súčasnom TAC pravdepodobne umožnia populácii plnú obnovu v strednodobom horizonte. Zmeny v ekonomickej situácii Ekonomická výkonnosť flotíl EÚ vo všetkých oblastiach sa v posledných rokoch postupne zlepšovala, a to z čistého ziskového rozpätia 1 % v roku 2008 na 6 % v roku 2011. Hoci sa v roku 2011 náklady celkovo zvýšili v dôsledku nárastu cien palív, príjem sa zvýšil vo väčšom rozsahu ako náklady. Hrubá pridaná hodnota vytvorená v roku 2011 predstavovala 3,4 miliardy EUR (+ 4 % v porovnaní s rokom 2010), hrubý zisk bol 1,3 miliardy EUR (+ 7 %) a čistý zisk bol 410 miliónov EUR (+ 22 %). V roku 2011 boli vylodené úlovky rybárskej flotily EÚ menšie, vytvoril však vyššiu hodnotu pri prvom predaji. Keďže flotila EÚ je veľmi rôznorodá, tento trend sa nevzťahoval na všetky časti flotily. Skúsenosti s prechodom na rybolov na úrovni maximálneho udržateľného výnosu Ďalej sú uvedené niektoré z príkladov prechodu na rybolov na úrovni maximálneho udržateľného výnosu. V prípade rybolovu tresky škvrnitej v Baltskom mori sa ekonomická výkonnosť flotíl závislých na rybolove tresky škvrnitej výrazne zlepšila po zavedení plánu na riadenie populácií tresky, ktorým sa rybolov priblížil k situácii na úrovni maximálneho udržateľného výnosu. Výlov sa držal na približne stabilnej úrovni a veľkosti populácií sa začali zvyšovať, čo znamená nárast ziskovosti. Náklady na výlov sa znížili v dôsledku nižšieho spaľovania paliva a nižších kapitálových nákladov. Hrubá pridaná hodnota zo strany reprezentatívnych plavidiel vzrástla v období od roku 2008 do roku 2011 o viac ako 40 %. Tieto flotily vytvorili v roku 2011 šesťnásobne vyšší hrubý zisk v porovnaní s rokom 2008, respektíve o 40 % vyšší v porovnaní s rokom 2009. Prechod na rybolov na úrovni maximálneho udržateľného výnosu v prípade rybolovu soley a platesy veľkej v Severnom mori znamenal možnosť pre väčšinu flotíl zostať na úrovni ziskovosti aj napriek 32 % nárastu nákladov na palivo do roku 2011. Dôvodom je skutočnosť, že vyloďovanie platesy veľkej vzrástlo od roku 2008 do roku 2011 o 51 %, pričom náklady spojené s rybolovom výrazne klesli v dôsledku hojnejšieho výskytu populácií. Od roku 2009 sa rybolov soley v západnom kanáli využíval na úrovni maximálneho udržateľného výnosu. Odvtedy až do roku 2013 sa veľkosť populácie zvýšila o 16 % a výlov vzrástol o 24 %. Ceny soley a iných druhov predstavujúcich cieľ v kontexte tohto plánu riadenia do roku 2011 vzrástli. Zlepšenou stabilitou rybolovu sa pravdepodobne výrazne zlepšili investičné príležitosti do flotíl. Plán Plánovaný harmonogram činnosti je tento. Nariadenie o rybolovných možnostiach || Odporúčanie || Návrh Komisie || Možné prijatie Radou Populácie v Atlantickom oceáne, Severnom mori, Antarktickom oceáne a iných oblastiach || koniec júna – koniec októbra || október || december Baltské more || koniec mája || august || október Čierne more || koniec októbra || november || december Hlbokomorská oblasť || máj – jún || september || november Záver V tomto oznámení sa stanovili základné zásady, čo sa týka vymedzenia rybolovných možností po prvýkrát po nadobudnutí účinnosti novej SRP. Vyzývame členské štáty, poradné rady a zainteresované strany, aby sa vyjadrili k otázke stanoveného smerovania a poskytli Komisii odporúčania a návrhy s cieľom zaistiť, aby sa rybolovnými možnosťami na rok 2015 pomohlo pri dosiahnutí cieľov novej SRP. Príloha Ia – Vedecké odporúčanie o populáciách v severovýchodnom Atlantickom oceáne a priľahlých vodách[13] Bezpečné biologické hranice súvisia s uplatnením článku 15 ods. 8 nariadenia (EÚ) č. 1380/2013. * V porovnaní so zvyšujúcim sa podielom populácií, ktoré sú predmetom kvantitatívneho odporúčania. V tabuľke 5 nie sú zahrnuté populácie, pri ktorých je poskytnuté nekvantifikované odporúčanie. Táto analýza neobsahuje: hlbokomorské druhy vrátane mieňa veľkého, mieňa lemovaného a ryby čeľade Caproidae; TAC týkajúci sa vedľajšieho výlovu sleďa atlantického; TAC, ktoré sa spájajú s iným rozhodnutím o tej istej populácii (napr. treska tmavá v oblasti západne od Škótska), TAC predstavujúce výmeny rybolovných možností s tretími krajinami, TAC mimo severovýchodnej oblasti Atlantického oceána, TAC, pri ktorom existuje neregulovaný rybolov tej istej populácie (napr. treska belasá pred rokom 2006), populácie, v prípade ktorých existuje odporúčanie, ale bez TAC (napr. lamna sleďová), TAC, pri ktorom je základným nástrojom riadenia riadenie rybolovného úsilia (napr. piesočnica). Ak TAC zahŕňa dva druhy, pre ktoré existuje posúdenie (napr. kalkany rodu Lepidorhombus a čertovité, VII a VIII), analýza sa vzťahuje na druh, ktorý sa z týchto dvoch druhov hojnejšie vyskytuje a ktorý je zahrnutý do TAC. Metóda použitá na zostavenie informácií o európskych vodách Atlantického oceánu zostáva od predchádzajúcich vydaní tejto správy nezmenená, hoci označenia niektorých stĺpcov s údajmi o roku sú zmenené a odrážajú skutočnosť, že údaje sú zozbierané a merania vykonané dva roky pred rokom, v ktorom sa odporúčanie vykonáva. Príloha Ib. Situácia populácií vzhľadom na Fmsy[14] Obrázok 1: Podiely hmotnosti populácií rýb žijúcich na morskom dne vylodených v EÚ lovených na úrovni alebo pod úrovňou hodnoty Fmsy (svetlosivá), nad úrovňou hodnoty Fmsy (= nadmerný lov) (čierna), alebo neznámeho stavu (kockovaná). Podiel výlovov neznámeho stavu v Stredozemnom mori nebol zatiaľ plne posúdený, predpokladá sa ale, že je na úrovni 70 % až 85 % vylodených úlovkov. Názvy panelov zobrazujú hodnotené vylodené úlovky (v tonách, t, alebo tisícoch ton, Kt). Obrázok 2: Podiely hmotnosti populácií rýb pelagických druhov vylodených v EÚ lovených na úrovni alebo pod úrovňou hodnoty Fmsy (svetlosivá), nad úrovňou hodnoty Fmsy (= nadmerný lov) (čierna), alebo neznámeho stavu (kockovaná). Podiel výlovov neznámeho stavu v Stredozemnom mori nebol zatiaľ plne posúdený, predpokladá sa ale, že je na úrovni 70 % až 85 % vylodených úlovkov. Názvy panelov zobrazujú hodnotené vylodené úlovky (v tonách, t, alebo tisícoch ton, Kt). Obrázok 3: Podiely populácií rýb žijúcich na morskom dne lovených na úrovni alebo pod úrovňou hodnoty Fmsy (svetlosivá), nad úrovňou hodnoty Fmsy (= nadmerný lov) (čierna), alebo neznámeho stavu (kockovaná). Podiel populácií neznámeho stavu v Stredozemnom mori nebol plne posúdený. Obrázok 4: Podiely populácií rýb pelagických druhov lovených na úrovni alebo pod úrovňou hodnoty Fmsy (svetlosivá), nad úrovňou hodnoty Fmsy (= nadmerný lov) (čierna), alebo neznámeho stavu (kockovaná). Podiel populácií neznámeho stavu v Stredozemnom mori nebol plne posúdený. Analýza obrázkov 1 až 4 zahŕňa rok s najnovšími údajmi o výlove. Stav populácie v prípade populácií v Stredozemnom mori sa považuje za známy až do troch rokov po poslednom posúdení. [1] Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22). [2] Smernica 2008/56/ES, Ú. v. EÚ L 164, 25.6.2008, s. 19 – 40. [3] Rybolov malých pelagických druhov, rybolov veľkých pelagických druhov, rybolov na priemyselné účely, rybolov lososa a druhy charakterizujúce daný rybolov vo vodách Únie v Baltskom mori [článok 15 ods. 1 nariadenia (EÚ) č. 1380/2013]. [4] Článok 16 ods. 2 nariadenia (EÚ) č. 1380/2013. [5] http://www.ices.dk/sites/pub/Publication%20Reports/Advice/2014/Special%20Requests/EU_Draft_recommendations_for_the_assessment_of_MSFD_Descriptor3.pdf. [6] V prípade hlbokomorských populácií sa má odkaz na rok 2015 chápať ako odkaz na roky 2015 – 2016, pretože pre tieto populácie rýb sú rybolovné možnosti stanovené na dva roky. [7] Všetky úlovky druhov, ktoré podliehajú obmedzeniam výlovu, a v Stredozemnom mori aj všetky úlovky druhov, ktoré podliehajú minimálnym veľkostiam podľa vymedzenia v prílohe III k nariadeniu Rady (ES) č. 1967/2006 z 21. decembra 2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori, ktorým sa mení a dopĺňa nariadenie (EHS) č. 2847/93 a ktorým sa zrušuje nariadenie (ES) č. 1626/94 (Ú. v. EÚ L 409, 30.12.2006, s. 11). [8] Bez toho, aby boli dotknuté medzinárodné záväzky. [9] V Stredozemnom mori v závislosti od medzinárodných záväzkov. [10] Článok 15 nariadenia (EÚ) č. 1380/2013. [11] Nariadenie Rady (ES) č. 1967/2006. [12] Celkovú analýzu stavu populácií rýb možno nájsť na stránke www.ices.dk pre Atlantický oceán a blízke vody a na stránke https://stecf.jrc.ec.europa.eu pre všetky oblasti. [13] Odporúčanie je poskytnuté na základe údajov a meraní vykonaných dva roky pred rokom, na ktorý sa odporúčanie vzťahuje. [14] Predbežná analýza. Komisia požiadala STECF o metodologický prehľad.